Пенчо Славейков
Не възкръсява
Из „Думите на нещата“

chitanka.info

Не казвайте: Широк е божий свят —

ти още тъй си млад!

Знам що ви е на ум. Но мен отнеха

свят и живот едничката утеха.

Напусто думи. Чух ги неведнъж,

и чувам — бъди мъж!

Но който знай на загуба тъгата,

за него няма слънце на земята.

Не казвайте — тоз вечер, що се скри,

пак ще изгрей в зори!

Знам, слънцето живот на живи дава —

но мъртвото из гроб не възкръсява.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.